Palestina

**Palestina** (; hebr. פלשתינה), službeno **Država Palestina**, jest suverena država u jugozapadnoj Aziji, odnosno na Bliskom istoku. Obuhvata ilegalno okupiranu Zapadnu obalu od strane Izraela, uključujući Istočni Jerusalem, i Pojas Gaze, čije je zajedničko ime **Palestinske teritorije**. Teritorije dijele veliku većinu svojih granica s Izraelom, pri čemu Zapadna obala graniči s Jordanom na istoku, a Pojas Gaze s Egiptom na jugozapadu. Ima ukupnu površinu od 6.020&nbsp;km2, dok stanovništvo prelazi pet miliona. Njen proglašeni glavni grad je Jerusalem, dok Ramala služi kao njen *de facto* administrativni centar. Gaza je bila njen najveći grad prije evakuacije 2023. Zapadna obala trenutno je podijeljena na 165 palestinskih enklava, koje su djelomično pod upravom Palestinske oslobodilačke organizacije (PLO), dok je ostatak, uključujući 200 izraelskih naselja, pod potpunom izraelskom kontrolom. Pojasom Gaze vlada militantna grupa Hamas, koja je od 2007. pod blokadom Izraela i Egipta.

Cijela teritorija koju je zahtijevala Država Palestina je okupirana od 1948, prvo od Egipta (pojas Gaze) i Jordana (Zapadna obala), a zatim od Izraela nakon Šestodnevnog rata 1967. Prema podacima iz sredine 2021, Palestina je imala 5.227.193 stanovnika.

Nakon Drugog svjetskog rata, 1947, UN je usvojio Plan podjele Palestine kojim se preporučuje stvaranje nezavisne arapske i jevrejske države i internacionalizacija Jeruzalema. Ovaj plan podjele prihvatili su Jevreji, ali su ga Arapi odbacili. Dan nakon uspostavljanja jevrejske države u Eretz Israelu, koja je 14. maja 1948. nazvana Država Izrael, susjedne arapske vojske izvršile su invaziju na bivši britanski mandat i borile se protiv izraelskih snaga. Kasnije je Arapska liga 22. septembra 1948. osnovala Svepalestinsku vladu za upravljanje enklavom u Gazi koja je bila pod kontrolom Egipćana. Ubrzo su je priznale sve članice Arapske lige osim Transjordana. Iako je nadležnost Vlade proglašena nad čitavom teritorijom Mandatne Palestine, njena stvarna nadležnost bila je ograničena na pojas Gaze. Izrael je kasnije zauzeo pojas Gaze i Sinajsko poluostrvo od Egipta, Zapadnu obalu (uključujući istočni dio Jerusalima) od Jordana i Golansku visoravan od Sirije u junu 1967. tokom Šestodnevnog rata.

Dana 15. novembra u Alžiru, glavnom gradu istoimene države, Yasser Arafat, tadašnji vođa Palestinske oslobodilačke organizacije proglasio je Deklaraciju o nezavisnosti Palestine. Godinu dana nakon potpisivanja Sporazuma iz Osla 1993, osnovana je Palestinska nacionalna uprava koja će upravljati (u različitom stepenu) područjima A i B na Zapadnoj obali, koja se sastoje od 165 *ostrva* i pojasom Gaze. Nakon što je Hamas postao vodeća stranka parlamenta Palestinskog zakonodavnog vijeća na posljednjim izborima (2006.), izbio je sukob između njega i stranke Fatah, što je dovelo do toga da je Gazu preuzeo Hamas 2007.

Zaključno sa 31. jula 2019, Palestinu kao suverenu državu priznalo je 138 od 193 država članica Ujedinjenih nacija a od 2012. je i Posmatrač Generalne skupštine Ujedinjenih nacija što podrazumjeva priznanja njene državnosti. Članica je Arapske lige, Organizacije islamske saradnje, Grupe G77, Međunarodnog olimpijskog komiteta kao i još njekih međunarodnih organizacija.

Najveći dio teritorije proglašene države Palestine okupirao je Izrael u periodu od 1967. i Šestodnevnog rata.

Palestina je također geografsko područje u istočnom dijelu Sredozemlja.

## Etimologija 
Iako se koncept Palestine kao regije i njen geografski opseg kroz historiju u izvjesnoj mjeri razlikovao, danas se pod pojmom Palestine smatra teritorija koju čini Izrael, Zapadna obala i pojas Gaze. Opća upotreba izraza "Palestina" ili srodnih izraza za područje na jugoistočnoj obali Sredozemnog mora pored Sirije historijski seže do perioda antičke Grčke, a Herodot je bio prvi historičar koji je u 5. vijeku prije nove ere u svom djelu Historija opisao ovo područje kao "okrug Sirije, zvan Palaistina" u kojem su Feničani komunicirali s drugim pomorskim narodima. Smatra se da je izraz "Palestina" izraz koji su prvi počeli koristiti stari Grci za područje zemalja koje su zauzeli Filistejci, iako za ovaj termin postoje i druga objašnjenja.

### Terminologija 
U ovom članku koriste se izrazi "Palestina", "Država Palestina" ili "okupirana palestinska teritorija" naizmjenično, u zavisnosti od konteksta. Konkretno, izraz "okupirana palestinska teritorija" odnosi se u cjelini na geografsko područje palestinske teritorije koju je Izrael okupirao od 1967. U svim slučajevima, svako spominjanje zemlje ili teritorije odnosi se na područje na koje pravo polaže Država Palestina.

## Historija 
Godine 1947. UN je usvojio plan podjele za dvodržavno rješenje na preostalom teritoriju pod mandatom. Plan su prihvatili jevrejske vođe, ali su ga odbacile arapske vođe, a Britanija je odbila provesti plan. Uoči konačnog britanskog povlačenja, Jevrejska agencija za Izrael, na čelu s Davidom Ben-Gurionom, objavila je uspostavu države Izrael u skladu s predloženim planom UN-a. Arapski visoki komitet nije proglasio vlastitu državu, ali je zajedno s Transjordanom, Egiptom i ostalim članicama Arapske lige u to vrijeme, počeo vojne mjere koje su dovele do arapsko-izraelskog rata 1948. Tokom rata Izrael je stekao dodatne teritorije koji su prema planu UN-a označeni kao dio arapske države. Egipat je okupirao Pojas Gaze, a Transjordan je okupirao i potom anektirao Zapadnu obalu. Egipat je u početku podržavao uspostavu Svepalestinske vlade, ali ju je raspustio 1959. Transjordan je nikad nije priznao i umjesto toga odlučio je pripojiti Zapadnu obalu svojoj teritoriji i tako formirati Jordan. Aneksija je ratificirana 1950, ali ju je međunarodna zajednica odbila. Šestodnevni rat 1967, kada se Izrael borio protiv Egipta, Jordana i Sirije, završio je tako što je Izrael, pored ostalih teritorija, okupirao Zapadnu obalu i Pojas Gaze.

Godine 1964, kada je Zapadna obala bila pod kontrolom Jordana, ondje je osnovana Palestinska oslobodilačka organizacija kako bi se suprotstavila Izraelu. Palestinska nacionalna povelja PLO-a definira granice Palestine kao cijelu preostalu teritoriju pod mandatom, uključujući Izrael. Nakon Šestodnevnog rata PLO se preselio u Jordan, a kasnije u Liban 1971.

Na samitu Arapske lige u oktobru 1974. PLO je imenovan "jedinim legitimnim predstavnikom palestinskog naroda" i ponovo potvrdio "svoje pravo na hitnu uspostavu nezavisne države." U novembru 1974. Generalna skupština UN-a priznala je OLA kao nadležnom za sva pitanja koja se tiču ​​pitanja Palestine i dodijelio joj status promatrača kao "nedržavnog entiteta" u UN-u. Nakon proglašenja nezavisnosti 1988, Generalna skupština UN-a službeno je priznala deklaraciju i odlučila koristiti oznaku "Palestina" umjesto "Palestinske oslobodilačke organizacije". Unatoč ovoj odluci, PLO nije sudjelovao u UN-u kao vlada države Palestine.

## Geografija 
Palestina se nalazi na istočnoj obali Sredozemnog mora. Pojas Gaze graniči sa Sredozemnim morem zapadno, Egiptom južno i Izraelom sjeverno i istočno. Zapadna obala graniči s Jordanom istočno i Izraelom sjeverno, južno i zapadno. Geografija Palestine sastoji se od četiri regije: dolina Jordana i Ghawr, obalne i unutrašnje ravnice, planine i brda, te Južna pustinja. Obalne ravnice Palestine podijeljene su ravnicom Sarunah, ravnicom planine Carmel i ravnicom Akre. Klima Palestine je takva da rezultira uzgojem vrsta povrća u posljednjoj fazi zimske sezone koje se obično uzgajaju tokom ljeta.mini|

## Stanovništvo 
Područja koja Palestinci zahtijevaju za sebe tradicionalno su naseljena pretežno arapskim Palestincima, a manjine su Samarijanci i ortodoksni Jevreji koji iz religioznih razloga odbijaju državu Izrael.

Po podacima iz CIA-inog *Factbooka*, Gaza je 2005. imala 1.376.289, a Zapadna obala 2.385.615 stanovnika. Zajedno su imali 3.761.904 stanovnika. Budući da je površina Gaze samo 363&nbsp;km2, a Zapadne obale 5878&nbsp;km2, gustoća naseljenosti veoma je velika. Na Zapadnoj obali iznosila je 400 stanovnika/km2, a u Gazi čak 3800 stanovnika/km2. Podaci iz 2009. ukazuju na ukupan broj od 3.935.249 stanovnika na palestinskim autonomnim područjima.

## Politička situacija 
Poslije Arapsko-izraelskog rata 1948, ugovorom izmedu Izraela i arapskih zemalja eliminisana je Palestina kao teritorjalna jedinica. S priznanjem Izraela ostale palestinske teritorije podijeljene su izmedu Egipta, Sirije i Jordana.

## Također pogledajte 
* Palestinske teritorije
* Palestinski pokret za samoodređenje
* Izgradnja izraelskih naselja na palestinskoj teritoriji
* Ropstvo u Palestini

## Reference 
## Vanjski linkovi 
* Palestina na *Encyclopædiji Britannici*
* Palestina na BBC-jevom sajtu
* Palestina na sajtu International Futuresa

*
Kategorija:Države svijeta
Kategorija:Mediteranske države
Kategorija:Države arapskog govornog područja
Kategorija:Države i teritorije osnovane 1988.